Swann-enetik

Swann-enetik () Marcel Proustek idatzitako Denbora galduaren bila eleberri zikloaren lehen liburua da. Ziklo osoa zazpi eleberriez antolatuta dago. Lehenengo hau1913an plazaratu zen, argitaletxe askoren ezetza ezagutu ondoren. Literatura Unibertsalaren liburu garrantzitsuenetariko bat da.

Edukia 
Oroimen liburu honek protagonistaren haurtzaroa eta nerabetasuna azaltzen du; protagonista, neurri handi batean egilearekin berarekin identifikatzen da.

Azalpen nagusiak familiaren ingurukoak dira: amarekiko maitasun sutsua, aitarekiko maitasun eza. Protagonista emakumeez inguratutako familian bizi zen. Testuinguru horretan lehenengo gorroto eta erruak ezagutuko zituen. Eleberria Combrayn kokatzen da eta hari nagusian beste bigarren mailako narrazioak bilduko dira.

Lehenengo eleberri honetan aurki daiteke Denbora galduaren bila zikloaren eszena ospetsuena: protagonistak madalena bat jaten duen bitartean, ekintza horrekin lotuta, haurtzaroko oroimenak esnatzen dira bere baitan.

Atalak 
Hiru dira:
 «Combray»;
 «Un amour de Swann» (Swannen maitasun bat);
 «Noms de pays: le nom» (Herriaren izenak: izena).

Eleberria zineman 
Volker Schlöndorff zuzendari alemanak eleberria zinemara eraman zuen 1984an, Un amour de Swan izenburuaz. Charles Swann eta Odette de Crécy pertsonaiak Jeremy Irons eta Ornella Muti aktoreek antzeztu zituzten hurrenez hurren.

Euskarazko bertsioak 
Euskaraz bi itzulpen ezagutzen dira, bakoitza bere izenburuarekin:
 Joxe Austin Arrieta Ugartetxea: Swann-enetik, Alberdania-Elkar argitaletxeak, 2010ean plazaratuta, Literatura Unibertsala bilduman.
 Jean-Baptiste Orpustan: Aro galduaren bila.Orpustanek zikloko beste eleberriak ere itzuli ditu: Zuanen etxe aldean (Du côté de chez Swann), Guermantes-ko aldea (Le côté de Guermantes) eta Iheslea (La fugitive).

Erreferentziak

Kanpo estekak 
 Beñat Sarasolaren komentarioa Berrian, 2011/01/30.

Marcel Prousten eleberriak
1913ko liburuak
Zinemaratutako liburuak
Eleberri autobiografikoak
Euskaratutako liburuak
Alberdania argitaletxearen liburuak
Elkar argitaletxearen liburuak